ΓΡΑΠΤΗ ΕΡΩΤΗΣΗ E-2356/96 υποβολή: Josι Pomιs Ruiz (PPE) προς την Επιτροπή (27 Αυγούστου 1996)

Θέμα: Πρακτικές προστατευτισμού εκ μέρους της Γαλλίας στον τομέα των σπόρων και φυτών που εμποδίζουν την πρόσβαση ισπανικών επιχειρήσεων στη γαλλική αγορά

Ως γνωστό έχει θεσπιστεί κοινός κατάλογος όλων των ποικιλιών σπόρων που τίθενται στο εμπόριο στο έδαφος της Ευρωπαϊκής Ένωσης. Βάσει του καταλόγου αυτού οι κοινοτικές επιχειρήσεις, μεταξύ των οποίων και οι γαλλικές, θέτουν ελευθέρως στο εμπόριο στην Ισπανία τις ποικιλίες και προσμίξεις σπόρων που εμπορεύονται υπό την προϋπόθεση ότι έχουν προηγουμένως καταχωρηθεί στον προαναφερθέντα κατάλογο (άθροισμα των εθνικών καταλόγων).

Οι γαλλικές αρχές για να επιτρέψουν την εμπορία των εν λόγω ποικιλιών στη Γαλλία εξακολουθούν να απαιτούν την καταχώρησή τους στον εθνικό τους κατάλογο, πράγμα σαφώς αντίθετο προς την οδηγία του Συμβουλίου (70/457/ΕΟΚ ((EE L 225 της 12.10.1970, σελ. 1 )) της 29ης Σεπτεμβρίου 1970 που ορίζει τους μηχανισμούς για την κατάρτιση κοινού καταλόγου, ο οποίος ισχύει σε όλα τα κράτη μέλη.

Οι γαλλικές επιχειρήσεις που αναλαμβάνουν την εμπορία σπόρων ισπανικών επιχειρήσεων είναι υποχρεωμένες να τους καταχωρούν σε ειδικό μητρώο με την καταβολή ετήσιου τέλους 3.0185 γαλλικών φράγκων, πράγμα που όμως δεν απαιτείται για την εμπορία ποικιλιών και προσμίξεων σπόρων γαλλικών επιχειρήσεων.

Επίσης απαιτείται η καταβολή ενός ειδικού ετήσιου τέλους ανά κιλό εισαγόμενων σπόρων. Για την εξόφληση του εν λόγω τέλους οι γάλλοι εισαγωγείς οφείλουν να προβαίνουν περιοδικώς σε δήλωση των σχετικών εισαγωγών την οποία αποστέλλουν στην GNIS (Groupement national interprofesional de semences et de plantes).

Γνωρίζει η Επιτροπή τις ανωτέρω γαλλικές περιοριστικές πρακτικές εις βάρος των ισπανικών επιχειρήσεων εξαγωγής σπόρων και φυτών; Εάν ναι, ποιά μέτρα προτίθεται να λάβει για την άμεση κατάργηση των γραφειοκρατικών φραγμών και ειδικών τελών που εμποδίζουν την ελεύθερη εμπορία των ισπανικών προϊόντων στο έδαφος της Ε.Ε.;

Aπάντηση του κ. Fischler εξ ονόματος της Επιτροπής (24 Σεπτεμβρίου 1996)

Η Επιτροπή έλαβε πρόσφατα πληροφορίες σύμφωνα με τις οποίες για να διατεθούν στο εμπόριο στη Γαλλία προσμίξεις σπόρων πρέπει να ικανοποιούνται οι ακόλουθες απαιτήσεις:

1. Οι προσμίξεις σπόρων για χώρους πρασίνου πρέπει να αποτελούνται από σπόρους ποικιλιών που βρίσκονται εγγεγραμμένες στον αντίστοιχο εθνικό κατάλογο.

2. Η GNIS (Groupement national interprofessionel des semences et plantes) απαιτεί την καταβολή τέλους επί της πρώτης πώλησης προσμίξεως σπόρων. Το τέλος αυτό εισπράττεται επίσης στην περίπτωση καθαρών ποικιλιών.

3. Οι επιχειρηματίες που εισάγουν σπόρους στη Γαλλία πρέπει απαραίτητα να εγγραφούν στο αντίστοιχο μητρώο καταβάλλοντας, ετησίως, 3 185 γαλλικά φράγκα.

Το Αξιότιμο Μέλος του Κοινοβουλίου αναφέρει στη γραπτή του ερώτηση τα προβλεπόμενα στο σημείο 1. ανωτέρω, αν και αναφέρει ότι η υποχρέωση εγγραφής καλύπτει όλες τις ποικιλίες σπόρων και όχι μόνο τις προσμίξεις, το οποίο η Επιτροπή σημειώνει ιδιαίτερα. Επιπλέον στην εν λόγω γραπτή ερώτηση γίνεται αναφορά στα προβλεπόμενα από το σημείο 3. ανωτέρω, σύμφωνα με το οποίο οι γάλλοι επιχειρηματίες που εμπορεύονται σε συνεργασία με ισπανικές εταιρίες υποχρεώνονται να εγγραφούν στο μητρώο και καταγγέλλεται επιπλέον η απαίτηση καταβολής ειδικού ετήσιου τέλους ανά χιλιόγραμμο σπόρων που εισάγονται στη Γαλλία.

Η Επιτροπή εξετάζει το θέμα αυτό για να προσδιορίσει αν οι υποχρεώσεις αυτές είναι συμβατές με τη σχετική κοινοτική νομοθεσία. Η Επιτροπή θα ζητήσει τις παρατηρήσεις των γαλλικών αρχών και τα συμπεράσματά της θα τεθούν στη διάθεση του Αξιότιμου Μέλους του Κοινοβουλίου.